ઘણાં ઘરોમાં અશાંતિનું મૂળ માત્ર એક વ્યક્તિનો ગુસ્સો હોય છે. એક વૃદ્ધ વ્યક્તિની આ વાત છે. એ હાયર પોસ્ટ પરથી રિટાયર થયા હતા. વાતવાતમાં ગુસ્સે થઈ જાય. એક વખત તેણે દીકરા પાસે કંઈક માગ્યું. દીકરાએ બહુ સહજતાથી કહ્યું કે, પાપા, મારા હાથ એંઠા છે, પ્લીઝ, તમે લઈ લો ને! આટલું સાંભળતાં જ પિતાનો પિત્તો ગયો. તારાથી મને આવું કહેવાય જ કેમ? તને બાપની કંઈ પડી નથી. તારે તારું ધાર્યું જ કરવું છે. દીકરો પણ સામું બોલ્યો કે તમને એમાં મેં ખરાબ કે ખોટું શું કહી દીધું? પિતાએ કહ્યું, હવે તું મને શિખવાડીશ કે મારે શું કરવું અને કેમ બોલવું! વાત વણસી ગઈ. પિતાએ કહ્યું કે, હવે તારું બકબક બંધ કર, નહીંતર એક ફડાકો ઝીંકી દઈશ! દીકરાએ કહ્યું કે, મારો જોઈએ! પિતાએ ફડાક દઈને તમાચો ઝીંકી દીધો. છોકરો ઘર મૂકીને ચાલ્યો ગયો. સાવ નાની વાતે બાપ-દીકરામાં જિંદગીભર ન ભુલાય એવી ખાઈ બનાવી દીધી.